P6_TA(2007)0037

Kontrollikoja eriaruanne nr 6/2005 üleeuroopalise transpordivõrgu kohta

Euroopa Parlamendi resolutsioon Euroopa kontrollikoja eriaruande nr 6/2005 kohta, mis käsitleb üleeuroopalist transpordivõrku (TEN-T) (2006/2238(INI))

Euroopa Parlament,

- võttes arvesse Euroopa Kontrollikoja eriaruannet nr 6/2005 üleeuroopalise transpordivõrgu (TEN-T) kohta koos komisjoni vastustega [1];

- võttes arvesse EÜ asutamislepingu artikli 248 lõike 4 teist lõiku, artikli 276 lõiget 3 ja artikli 280 lõiget 5;

- võttes arvesse eelarvekontrollikomisjoni selleteemalist töödokumenti [2];

- võttes arvesse oma 26. oktoobri 2006. aasta resolutsiooni Euroopa Liidu 2007. eelarveaasta üldeelarve projekti kohta [3];

- võttes arvesse kodukorra artiklit 45;

- võttes arvesse eelarvekontrollikomisjoni raportit ning transpordi- ja turismikomisjoni arvamust (A6-0022/2007),

1. väljendab rahulolu komisjoni ja kontrollikoja vahelise tiheda ja konstruktiivse koostöö üle üleeuroopalise transpordivõrgu programmi (TEN-T) osas;

2. tervitab eriaruande täpseid analüüse ja selgust ning märgib, et selles jagatakse enamikku Euroopa Kontrollikoja muresid ja võetakse arvesse enamikku ettepanekutest;

3. märgib komisjoni võetud parandusmeetmeid, muu hulgas muutes 2004. aastal kehtivaid nõukogu määruseid ja võttes arvesse mõnesid Euroopa Kontrollikoja varasemaid otsuseid;

4. juhib tähelepanu asjaolule, et uus finantsraamistik aastateks 2007-2013 mõjutab märkimisväärselt üleeuroopalist transpordivõrku TEN-T, kuna kokkulepitud summa on ligi 40 % võrra väiksem kui komisjoni 14. juuli 2004. aasta esialgses ettepanekus (KOM(2004)0475) sisaldunud summa, milles TEN-T jaoks aastateks 2007-2013 oli ette nähtud 20350 miljonit eurot, samas kui finantsraamistikus eraldati selleks ainult 8013 miljonit eurot; usub, et selle tagajärjel saab projektide valimine, pingereastamine ja nende tõhusa rakendamise tagamine veelgi tähtsamaks;

5. peab kahetsusväärseks, et TEN-T käsutuses olevaid rahalisi vahendeid suurendatakse vaid väga napilt;

6. tunneb muret seoses TEN-T prioriteetsete projektide aeglase rakendamisega;

7. on arvamusel, et komisjon peab siseriiklikul ja ELi tasemel prioriteetsete projektide valimisel koostööd liikmesriikidega veelgi parandama;

8. peab vajalikuks, et muude kui ajakava kohaselt rakendatud projekte tuleks kontrollida rangemalt ja finantsabi võiks vajadusel mitmeaastase soovitusliku programmi raames kanda üle kiiremini arenevatele projektidele;

9. rõhutab komisjoni teostatava projektide nõuetekohase seire ja kohapealse kontrolli tähtsust;

10. väljendab sellega seoses rahulolu Euroopa koordinaatorite esimeste iga-aastaste tegevusaruannete [4] üle ja nõustub komisjoni järeldustega, et üleeuroopalise transpordivõrgu tervikuna väljakujundamata jätmisega võib kaasneda majandusliku konkurentsivõime langus;

11. palub liikmesriikidel välja arendada integreeritud transpordivõrgupoliitika, et tagada üleeuroopalise transpordivõrgu nõuetekohane toimimine ning siseriiklike võrkude tõhusus, ja toetada pigem Euroopa lisandväärtuse lähenemisviisi kui võidelda õiglase osa põhimõtte eest;

12. rõhutab, et Euroopa transpordiprojektide valik peab põhinema ulatuslikel uuringutel, milles hinnatakse konkreetse projekti vajalikkust väga varajases järgus;

13. märgib, et Euroopa koordinaatori kohalolek on üldiselt mõjutanud positiivselt liikmesriikidevahelise kooskõlastuse tugevdamist ja rõhutanud ühiste kavandamis- ja juhtimisstruktuuride loomise vajadust;

14. rõhutab seega, et finantsraamistikus aastateks 2007-2013 olemasolevat raha tuleks eraldada Euroopa koordinaatorite märkusi, analüüse ja soovitusi arvesse võttes;

15. palub komisjonil selgitada Euroopa koordinaatorite nimetamise korda, kui kehtestatakse nende raportite sisu hõlmav regulatiivne raamistik;

16. on arvamusel, et praeguses finantskeskkonnas tuleks eelistada suure ühenduse lisandväärtusega prioriteetsete projektide piiriüleseid lõike ja tegelemist teatavate suuremate kitsaskohtadega, et aidata märkimisväärselt kaasa üleeuroopalise, ühendatud ja koostalitlusvõimelise võrgu valmimisele; tunneb sellega seoses heameelt Euroopa Investeerimispangaga (EIP) sõlmitud koostöökokkuleppe üle;

17. palub komisjonil jätkata jõupingutusi selgete õiguslike raamistike ja menetluste loomiseks ning projektide ja programmide range järelevalve ja põhjaliku hindamise tagamiseks ning koostada ammendav kriteeriumide loetelu, mis võimaldab projektide prioriteetsust läbipaistval moel kindlaks määrata;

18. rõhutab vajadust täpsustada mõistete "uuringud" ja "tööd" määratlust töökirjelduste struktuuri ühtlustamise ning tehnilise ja finantsaruandluse standardiseerimise teel;

19. peab oluliseks, et projektide valimisel ja hindamisel võetakse arvesse välisekspertide ja EIP kogemusi ja edendatakse kogemuste ja teabe vahetamist regionaalpoliitika peadirektoraadiga;

20. nõuab tungivalt, et komisjon kehtestaks selge ja arusaadava ülesannete lahususe institutsioonide vahel ja määraks kindlaks regionaalpoliitika peadirektoraadi ning energeetika ja transpordi peadirektoraadi vahelise tegevuse kooskõlastamise raamistiku samade projektide topeltrahastamise vältimiseks; peab heaks tavaks saavutada liikmesriikide ja komisjoni vahel selged kokkulepped ELi erinevatest allikatest pärinevate rahaliste vahendite lahus hoidmiseks;

21. kaitseb seisukohta, et projekte peab juhtima üks asutus, kes keskendub põhitegevusele, haldab keskset teavet, lihtsustab paremat komisjoni teostatavat järelevalvet ja parandab erinevate õiguslike, halduslike ja tehniliste küsimuste kooskõlastamist projektidesse kaasatud liikmesriikide vahel; on veendunud, et projektide juhtimiseks mõeldud üks asutus võib vähendada topeltrahastamise riski;

22. märgib, et komisjoni maksed jõuavad lõpliku abisaajani liiga aeglaselt; palub seetõttu raha kiiresti ja tõhusalt välja maksta; on arvamusel, et selles kontekstis oleks komisjoni otsene makse abisaajale parem lahendus;

23. peab TEN-T projektide koordineerimist möödapääsmatuks, eelkõige piiriüleste projektide puhul, ning loodab, et komisjoni kavandatud TEN-T täitevasutuse loomine võib aidata otsustavalt kaasa TEN-T projektide rakendamisele; rõhutab, et komisjon peaks esitama parlamendile aruande TEN-T ameti tegevuse ja sellest tuleneva võimaliku tulevase lisaväärtuse kohta enne 2008. aasta eelarve esimest lugemist;

24. juhib tähelepanu sellele, et nõukogu 19. detsembri 2002. aasta määruse (EÜ) nr 58/2003 (millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded) [5] artikli 3 lõike 1 kohaselt tuleb enne täitevameti asutamise taotluse esitamist koostada kulude ja tulude analüüs, võttes arvesse suurt hulka tegureid; väljendab kahetsust, et komisjon ei suutnud esitada Euroopa Kontrollikojale kohe alguses rahuldavat täitevameti loomise kulude ja tulude analüüsi; jääb koos Euroopa Kontrollikojaga kahtlevale seisukohale TEN-T võrgustikele ühenduse poolt antava rahalise toetuse haldamise hajutamise kulude ja tulude analüüsi parandatud versiooni kvaliteedi suhtes; palub, et edaspidi küsiks komisjon Euroopa Kontrollikojalt positiivset arvamust kulude ja tulude analüüsi kohta juba enne, kui ta esitab täitevameti loomise taotluse eelarvepädevatele institutsioonidele;

25. väljendab kahetsust, et transpordi ja energeetika peadirektoraadi ametikohtade loetelus ei võeta paremini arvesse asjaolu, et 54 % selle eelarvest on ette nähtud üleeuroopalise transpordivõrgu jaoks, kuid ainult 5% selle personalist töötab sellel alal;

26. rõhutab kaasaegsete projektiseiresüsteemide (GPS) kasutamist ja seiresüsteemide kasutamise parimate tavade jagamist projektide rakendamiseks;

27. märgib sellega seoses kavandatava täitevasutuse loomist 2007. aastal, kuhu määratakse komisjoni sõnul tööle kaheksa komisjonist lähetatud ametnikku, 32 ajutist töötajat (amet) ja 48 lepingulist töötajat; märgib samuti, et asutuse loomise hinnanguline maksumus on 78,6 miljonit eurot;

28. rõhutab, et TEN-T (kaas)rahastamine peaks toimuma läbipaistvalt ja seetõttu tuleks tagada Euroopa Parlamendi ja kodanike korrapärane teavitamine;

29. palub Euroopa Kontrollikojal kontrollida sobival ajal enne 2009. aastat täitevasutuste tõhusust ja esitada eelarvekontrollikomisjonile selle kohta aruanne;

30. teeb presidendile ülesandeks edastada käesolev resolutsioon nõukogule, komisjonile ja Euroopa Kontrollikojale.

[1] ELT C 94, 21.4.2006, lk 1.

[2] EP 374.326v02-00.

[3] Vastuvõetud tekstid, P6_TA(2006)0451.

[4] http://ec.europa.eu/ten/transport/coordinators/index_en.htm

[5] EÜT L 11, 16.1.2003, lk 1.

--------------------------------------------------